বেলাল আহমেদ ১৯৬৭ সালে চলচ্চিত্র পরিচালক "নজরুল ইসলামের" সাথে "স্বরলিপি" চলচ্চিত্রে সহকারী পরিচালক হিসেবে কাজ শুরু করেন এবং এটি ১৯৭০ সালে মুক্তি পায়। স্বাধীনতা যুদ্ধের বেশ কয়েক বছর পর ১৯৭৬-এ তিনি পূর্ণ-পরিচালক হিসেবে নাগরদোলা চলচ্চিত্রটি নির্মাণ শুরু করেন এবং এটি ১৯৭৯ সালে মুক্তি দেয়া হলে ব্যাপক সফলতা অর্জন করে। এরপর দীর্ঘ বিরতি নিয়ে আবার ১৯৮৪ সালে নির্মাণ করেন "নয়নের আলো" ছবিটি। "নয়নের আলো" মুক্তির পর থেকে তিনি নিয়মিত চলচ্চিত্র নির্মাণ শুরু করেন, যেমন- "ঘর আমার ঘর" (১৯৮৬), "আমানাত" (১৯৮৭), "বন্ধন" ও "গঙ্গা যমুনা" (১৯৮৮), "সাক্ষী প্রমাণ" (১৯৮৯) এবং ১৯৯০ সালে "ক্রিমিনাল" ছবিটি নির্মাণ করে আবার দীর্ঘ বিরতিতে চলে যান।